یۆزییرمیدوققوزونجو درس
ظرف (4)
1- میقدار ظرفلرى
ایش، حال و حرکتین میقدارینى، کمیتینى بیلدیرن ظرفلره میقدار و یا کمیت ظرفلرى دئییلیر. بو ظرفلر نئچه؟ نه قدر؟ سواللاریندان بیرینه جاواب وئرر. قورولوشلارینا گؤره بو ظرفلر اۆچ جۆر اولار.
الف. ساده میقدار ظرفلرى:
بیر سؤزدن عیبارت اولان و میقدار مفهومو داشییان ظرفلره ساده میقدار ظرفى دئییلیر و لاپ چوخ ایشلهننلرى بونلاردیر: آز، چوخ، تام، تامام، ...
ب. دۆزهلتمه میقدار ظرفلرى:
دۆزهلتمه میقدار ظرفلرى دیلیمیزده آزدی. اونلارین اؤنملیلرى بونلاردیر:
1. "ایله-له" سؤزلرینین میقدار مضمونلو سؤزلره آرتیریلماسیله دۆزهلنلر: تمامیله، بۆتۆنلوکله، دفعهلرله، ...
2. "جا-جه" شکیلچیلریله دۆزهلنلر: ذرهجه، دونیاجا، آزجا، دونیالارجا، آرشینجا، بیر قاریشجا، ...
3. "دان-دن" شکیلچیلریله دۆزهلنلر: آزدان، چوخدان، ...
ج. مۆرکب میقدار ظرفلرى:
ایکى سؤزدن دۆزهلن و میقدار آنلامى داشییان ظرفلره دئییلیر. بو ظرفلرى دۆزهلدن اؤنملى یوللار بونلاردیر:
1. ایکى ساده میقدار ظرفیندن دۆزهلنلر: آز-آز، چوخ-چوخ، آز-چوخ، ...
2. میقدار سایلارینین تکراریله دۆزهلنلر: بیر-بیر، ایکى-ایکى، ...
3. "بیر" سؤزۆنۆن واسیطهسیله مۆختلیف کلمهلردن دۆزهلن مۆرکب میقدار ظرفلرى: بیر قدر، بیر آز، بیر آغیز، بیر نئچه، ...
4. "دفعه-یول" سؤزۆنۆن واسیطهسیله سایلاردان دۆزهلنلر: بیر دفعه، اون دفعه، مین یول، ...
5. ایکى سایدان دۆزهلنلر: بیر-ایکى، بئش-اون، اون-اون بئش، ...
6. ایکى سؤزۆن تکراریله دۆزهلنلر. بونلارین دا آراسیندا خط یازیلمالیدیر:
دؤنه-دؤنه، تکرار-تکرار، لاى-لاى، برک-برک، قات-قات، ...
azb_Arab pes_Arab prs_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab